香港少年法庭

香港少年法庭係香港專門處理10至16歲少年犯嘅法庭。除咗殺人罪之外，如果犯案者係16歲以下嘅少年，案件都會交由少年法庭審理。少年法庭亦有權對18歲或以下嘅青少年發出監管同保護令。

香港主權移交之前，少年法庭叫做兒童法庭。

特別程序同規定
為咗保障少年被告嘅利益，少年法庭會有特別程序同規定：
除咗同案件有關嘅人士同記者之外，其他人都唔可以出席。
任何有關少年法庭嘅報導，都唔可以提及有關人士嘅名、地址或就讀學校，唔可以透露任何足以導致佢哋身份被識別嘅資料，亦唔可以發表任何有關佢哋嘅圖片。
少年法庭有責任以淺白嘅語言向被告解釋控罪內容、確保被告明白控罪嘅性質。
法庭有權為咗被告嘅利益盤問證人，亦可以畀被告嘅父母或監護人向證人提出問題。
為咗保障被告利益，法庭可以強制佢嘅父母或監護人出席，亦可以要求佢哋離開法庭。
作出判決之前，法庭一定要得到關於嗰個少年嘅一般行為、家庭環境、學校紀錄同病歷等資料。
未滿14歲嘅少年，唔可以判處監禁。年滿14歲但係未滿16歲嘅少年，如果有其他適當嘅處罰方法，唔應該被判處監禁。如果必須監禁，監禁嘅時候亦唔可以同成年囚犯接觸。
而18歲以下嘅青少年，除咗涉及謀殺/誤殺嘅案件之外，所有嘅案件都會交由少年法庭審理。
香港而家有五個少年法庭，分別設於東區裁判法院、九龍城裁判法院、西九龍裁判法院、粉嶺裁判法院同屯門裁判法院之內。

香港裁判法院
香港細路
香港青少年
香港嘅專門法庭
細路同青少年有關司法機構